વિતેલા 2017ના વર્ષમાં ભાજપ માટે ખરાબ ઘટના એ છે કે તેણે છેલ્લી છ ચૂંટણીઓમાં મેળવેલી બેઠકો સામે સૌથી ઓછી 99 બેઠકો મેળવી એ છે. ભાજપના પ્રદેશ નેતાઓ માધવસિંહ સોલંકીનો 149 બેઠકોનો રેકોર્ડ તો ન તોડી શક્યા પરંતુ નરેન્દ્ર મોદીને પહેલીવાર મળેલી 127 બેઠકોનો રેકોર્ડ પણ તોડી શક્યા નથી. વર્ષના અંતિમ દિવસોમાં થયેલી શપથવિધિ ભાજપ માટે 2018ની સાલ જોખમથી ભરેલી લઇને આવી છે. નાયબ મુખ્યમંત્રી નિતીન પટેલની ખાતા ફાળવણીમાં નારાજગી, કોંગ્રેસમાંથી આવેલા પણ મંત્રી નહીં બનેલા સી.કે.રાઉલજીનું મૌન, વડોદરાના રાજેન્દ્ર ત્રિવેદી અને યોગેશ પટેલની વિરોધી પ્રતિક્રિયા, કેબિનેટના સભ્યોમાં ખેંચતાણ સહિતના બનાવો વર્ષના અંતિમ દિવસોમાં બન્યા છે. ભાજપ માટે નવું વર્ષ આશાઓથી ભરેલું નહીં પણ શંકા-કુશંકાઓથી છલોછલ હોય તેવું લાગી રહ્યું છે. મુખ્યમંત્રી વિજય રૂપાણીને સામા પ્રવાહે તરવાનું છે. જ્યોતિષીઓના મતે રૂપાણી માટે ઉત્તરાયણ પછીનો સમય કપરો બની રહે તે સંભવ છે. તેમના માટે પાર્ટી અને સરકારમાં આંતરિક ખેંચતાણ વધી શકે છે તેથી રૂપાણીએ તેમની ઓફિસમાં અને સત્તાવાર બંગલે યજ્ઞ કે હવન કરાવવા જોઇએ તેવી જ્યોતિષની સલાહ છે.